Document ID: 32012R0385

РЕГЛАМЕНТ ЗА ИЗПЪЛНЕНИЕ (ЕС) № 385/2012 НА КОМИСИЯТА
от 30 април 2012 година
относно формуляра за земеделския статистически отчет, използван за определяне на приходите на земеделските стопанства и за анализ на икономическата дейност на тези стопанства
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1217/2009 на Съвета от 30 ноември 2009 г. относно създаване на система за събиране на счетоводна информация за доходите и икономическата дейност на земеделските стопанства в Европейската общност (1), и по-специално член 7, параграф 2, член 8, параграф 3, член 12 и член 13, параграф 2 от него,
като има предвид, че:
(1)
Посочената в член 8 от Регламент (ЕО) № 1217/2009 счетоводна информация, събирана посредством земеделския статистически отчет, съставен с оглед надеждното определяне на доходите на земеделските стопанства, следва да бъде идентична по характер, определение и формат на представяне, независимо от характеристиките на изследваните стопанства. С оглед опростяването и по-лесното разчитане на данните следва също да се предвиди включването в този отделен отчет на допълнителни елементи и детайли, необходими за анализа на икономическата дейност на подбраните земеделски стопанства в съответствие с член 12 от Регламент (ЕО) № 1217/2009.
(2)
С Регламент (ЕО) № 868/2008 на Комисията от 3 септември 2008 г. относно формуляра за земеделския статистически отчет, използван за определяне на приходите на земеделските стопанства и за анализ на икономическата дейност на тези стопанства (2), се определят правилата за събиране на счетоводна информация.
(3)
Данните, събрани чрез формуляра за земеделския статистическия отчет, следва да отчитат натрупания след създаването на мрежата опит и развитието на Общата селскостопанска политика (ОСП), и следва да отговарят на определенията, заложени в съответните разпоредби, и по-специално Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (3), за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (4), Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (5), Регламент (ЕО) № 1083/2006 на Съвета от 11 юли 2006 г. за определяне на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (ЕО) № 1260/1999 (6) по отношение на областите, които отговарят на условията за помощ съгласно структурните фондове, и Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (7).
(4)
Данните, събрани чрез формуляра за земеделския статистически отчет, следва освен това да отчитат променящата се икономическа среда и политическите предизвикателства, и по-специално тези, които са посочени в стратегията „Европа 2020“ (8) и в съобщението „Общата селскостопанска политика през 2020 г.“ (9).
(5)
В този смисъл нарастващото значение на екологичните аспекти в рамките на ОСП налага да се постави по-силно ударение върху елементите на земеделския статистическия отчет, свързани с околната среда. Поради това следва да бъдат въведени някои променливи, които улесняват измерването на степента на въздействие на земеделска дейност върху околната среда.
(6)
Ефективното наблюдение на земеделския сектор може да се подобри, като се опрости събирането на данни, а конкретно по отношение на данните относно активите и в рамките на приложимото - като се спазват международните счетоводни стандарти (МСС) и международните стандарти за финансово отчитане (МСФО), приети с Регламент (ЕО) № 1126/2008 на Комисията от 3 ноември 2008 година за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета (10). Когато е уместно, определенията и методиките следва да вземат под внимание класифицирането, използвано при изследването на структурата на земеделските стопанства съгласно Регламент (ЕО) № 1166/2008 на Европейския парламент и на Съвета от 19 ноември 2008 г. относно изследванията на структурата на земеделските стопанства и изследването на земеделските производствени методи и за отмяна на Регламент (ЕИО) № 571/88 (11) на Съвета с цел събирането на данни допълнително да се опрости и хармонизира.
(7)
С цел да се подобри точността на информацията е необходимо да се разграничат по-добре данните, отнасящи се до земеделска дейност, от данните за други доходоносни дейности, пряко свързани със стопанството.
(8)
С оглед опростяване на административното управление, както и за разширяване на възможностите на обобщаване на данните за екологични анализи, често променящите се кодове на общини следва да бъдат заменени с географски позовавания.
(9)
Целесъобразно е да се преразгледа класифицирането на данните в групи и категории по силата на Регламент (ЕО) № 868/2008, за да се отразят промените в земеделието и използването на данните за анализи на политиката.
(10)
Тъй като е възможно подготовката за събиране на данни за количествата на определени вещества в торове да изисква много време, на държавите-членки следва да се разреши отсрочка за предаването на тези данни.
(11)
Надлежно изготвените земеделски счетоводни отчети се предават на Комисията от определения от всяка държава-членка орган за връзка съгласно член 7 от Регламент (ЕО) № 1217/2009. Следва да се предвиди разпоредба, съгласно която органът за връзка да предава съответната информация директно на Комисията посредством изградената от нея за целите на горепосочения регламент компютризирана система, която позволява електронния обмен на изискваната информация на базата на модели, предоставяни на органа за връзка посредством системата. Следва също да се предвиди Комисията, посредством Комитета на Общността за системата за земеделска счетоводна информация, да уведомява държавите-членки относно общите условия за изграждане на компютризираната система.
(12)
Предвид мащаба на промените във връзка с ОСП и вида на информацията, изисквана за анализиране на данните след приемането на Регламент (ЕО) № 868/2008, от съображения за яснота посоченият регламент следва да бъде заменен с нов акт. Поради това Регламент (ЕО) № 868/2008 следва да бъде отменен, считано от 1 януари 2014 г., но ще продължи да се прилага за счетоводни операции, отнасящи се до отчетните години преди 2014 отчетна година.
(13)
Общностният комитет по системата за земеделска счетоводна информация не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Земеделски статистически отчет и счетоводна информация
Характерът и формата на представянето на счетоводните данни, които следва да се посочат в земеделския статистически отчет, изискван за ежегодното определяне на доходите на стопанствата и анализа на тяхната икономическа дейност в съответствие с изискванията, определени в глави II и III на Регламент (ЕО) № 1217/2009, както и с определенията и указанията, свързани с тях, се определят в приложението към настоящия регламент.
Член 2
Предаване на Комисията
1. Земеделските статистически отчети и данните, посочени в член 1, се предават на Комисията от органа за връзка, посочен в член 7 от Регламент (ЕО) № 1217/2009, чрез компютризираната система, създадена от Комисията за целите на посочения регламент, която позволява електронния обмен на изискваната информация на базата на модели, предоставяни на органа за връзка посредством системата.
2. Комитетът на Общността за системата за земеделска счетоводна информация уведомява държавите-членки относно общите условия за изграждане на посочената в параграф 1 компютризирана система.
Член 3
Отсрочено предаване на определени данни
Чрез дерогация от член 5, втора алинея, когато дадена държава-членка се нуждае от повече време, за да подготви ежегодното събиране и предаване на данни относно количествата на някои вещества в използваните торове, обхванати от кодове 3031, 3032, 3033 от таблица Н - „Вложени ресурси“ в раздел III на приложението, тя може да започне предаването на тези данни от началото на отчетна година 2017 г.
В такъв случай не по-късно от 31 октомври 2013 г. държавата-членка уведомява Комисията за отсроченото предаване и причините за него. Тя изготвя също така план за провежданата от нея подготовка за събиране и предаване на тези данни, който представя на Комисията и на Комитета на Общността за системата за земеделска счетоводна информация не по-късно от 31 март 2014 г. Държавата-членка ежегодно информира Комисията и Комитета на Общността за системата за земеделска счетоводна информация за изпълнението на този план.
Член 4
Отмяна
Регламент (ЕО) № 868/2008 се отменя, считано от 1 януари 2014 г.
Той обаче продължава да се прилага за счетоводните операции, отнасящи се до отчетните години преди 2014 отчетна година.
Член 5
Влизане в сила
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от началото на 2014 отчетна година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 април 2012 година.

Labels: 12
19
6